17 Magae a rena le tikologo ya ona. Magae a rena a ka no ba e se a mabotse kudu goba a mabonwa, eupša e swanetše go ba ao a hlwekilego le a bogegago ka mo go ka kgonegago. Ka mo go swanago, ge e ba re diriša koloi go ya dibokeng le bodireding bja tšhemo, re swanetše go dira seo re ka se kgonago gore e hlweke ka gare le ka ntle. Anke re se ke ra lebala gore magae ao a hlwekilego le tikologo ya ona a nea bohlatse. Ge e le gabotse, re ruta batho gore Jehofa ke Modimo yo a hlwekilego, gore o tlo “senya bao ba senyago lefase,” le gore kgauswinyane Mmušo wa gagwe o tlo fetola legae la rena la lefase gore e be Paradeise. (Kutollo 11:18; Luka 23:43) Ruri re nyaka gore ponagalo ya magae a rena le phahlo ya rena di bontšhe ba bangwe gore le gona bjale re kgomaretše mekgwa e hlwekilego yeo e tlago go amogelega lefaseng le lefsa leo le tlago.